חוק הבנקאות (רישוי) (תיקון מס' 22), התשע"ו-2016
הצעת חוק פרטית, הכנסת ה-20
פורסם: ספר החוקים, חוברת 2580, עמ' 1227, 2016-08-16T00:00:00+03:00
חוק הבנקאות (רישוי) (תיקון מס' 22), התשע"ו–2016 (להלן – התיקון), התקבל בקריאה השנייה ובקריאה השלישית ביום כ"ח בתמוז התשע"ו (3 באוגוסט 2016). 
חוק הבנקאות (רישוי), התשמ"א–1981, מסמיך את המפקח על הבנקים לתת לתאגיד בנקאי היתר לפתיחת סניף וכן סמכות לבטל היתר זה. התיקון מסמיך את המפקח על הבנקים גם למנוע מתאגיד בנקאי, במקרים המתאימים, לסגור סניף שלו. 
התיקון קובע כי תאגיד בנקאי המבקש לסגור סניף קבוע, כלומר סניף שאינו ארעי, יגיש למפקח על הבנקים (להלן – המפקח) בקשה מנומקת בכתב על כך. המפקח יודיע בתוך 30 ימים מיום קבלת הבקשה לסגירת סניף אם הוא מסכים או מתנגד לסגירת הסניף, והוא רשאי להתנות את סגירת הסניף בתנאים, לרבות דחיית מועד הסגירה. 
לפי התיקון, שיקולים שהמפקח מביא בחשבון בעת החלטה למתן היתר סניף, לרבות שיקולים של טובת הציבור, יובאו בחשבון גם בהחלטה בבקשה לסגירת סניף. 
כמו כן, התיקון קובע שאם ניתנה החלטה בדבר הסכמה לסגירת סניף קבוע, התאגיד הבנקאי יודיע על כך ללקוחותיו בכתב וכן בדרכים שבהן הוא נוהג למסור הודעות לאותם לקוחות, ויהיה רשאי לסגור את הסניף רק לאחר שחלפו 60 ימים ממועד מסירת ההודעה ללקוחות. 
התיקון קובע כי המפקח רשאי להטיל קנס אזרחי על תאגיד בנקאי שהפר את הוראות החוק בעניין זה. 
התיקון ייכנס לתוקף ביום פרסומו ברשומות.